作者：刘克庄
词牌/韵律：贺新郎

paragraphs: 动地东风起。
画桥西、绕溪桑柘，漫山桃李。
寂寂墙阴苍苔径，犹印前回屐齿。
惊岁月、飙驰云驶。
太息攀翻长亭树，是先生、手种今如此。
君不乐，欲何俟。
傍人错会渊明意。
笑斯翁、皇皇汲汲，登山临水。
佳处径呼篮舆去，彷佛柴桑栗里。
从我者、门生儿子。
尝试平章先贤传，屈原醒、不似刘伶醉。
拼酩酊，卧花底。